REGOLAMENT TAL-KUMMISSJONI (UE) 2023/129

tat-18 ta’ Jannar 2023

li jemenda l-Anness II tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għall-ażossistrobin, il-prosulfokarb, is-sedassan u l-valifenalat f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tal-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tiegħu,

Billi:

(1) Il-livelli massimi tar-residwi (“MRLs”) għall-ażossistrobin, il-prosulfokarb, is-sedassan u l-valifenalat ġew stabbiliti fl-Anness II tar-Regolament (KE) Nru 396/2005.

(2) Fl-14 ta’ Diċembru 2021, il-Kummissjoni Codex Alimentarius adottat limiti massimi ġodda tar-residwi tal-Codex (CXLs) għall-ażossistrobin fil-gwava u għall-valifenalat fil-basal, fix-xalotti, fit-tadam u fil-brunġiel (2).

(3) F’konformità mal-Artikolu 5(3) tar-Regolament (KE) Nru 178/2002 tal-Parlament Ewropew u tal-Kunsill (3), fejn jeżistu standards internazzjonali jew fejn it-tlestija tagħhom tkun imminenti, dawn għandhom jitqiesu fl-iżvilupp jew fl-adattament tal-liġi dwar l-ikel, ħlief fejn dawn l-istandards jew partijiet rilevanti jkunu mezz ineffettiv jew mhux adattat għat-twettiq tal-għanijiet leġittimi tal-liġi dwar l-ikel, jew fejn ikun hemm ġustifikazzjoni xjentifika, jew fejn dawn jirriżultaw f’livell differenti ta’ protezzjoni minn dak stabbilit bħala xieraq fl-Unjoni. Barra minn hekk, f’konformità mal-Artikolu 13(e) ta’ dak ir-Regolament, l-Unjoni għandha tippromwovi l-konsistenza bejn l-istandards tekniċi internazzjonali u l-liġi dwar l-ikel filwaqt li tiżgura li l-livell għoli ta’ protezzjoni adottat fl-Unjoni ma jitbaxxiex.

(4) L-Awtorità Ewropea dwar is-Sigurtà fl-Ikel (“l-Awtorità”) ivvalutat is-CXLs proposti għall-ażossistrobin fil-gwava u għall-valifenalat fil-basal, fix-xalotti, fit-tadam u fil-brunġiel u kkonkludiet li dawn huma sikuri għall-konsumaturi fl-Unjoni (4). L-Unjoni ma ppreżentatx riżervi (5) , (6) lill-Kumitat Codex dwar ir-Residwi tal-Pestiċidi dwar dawn is-CXLs proposti.

(5) Għalhekk huwa xieraq li dawn is-CLXs jiġu inklużi fir-Regolament (KE) Nru 396/2005 bħala MRLs. Fil-qafas tal-evalwazzjoni tas-CXL propost għall-valifenalat fit-tadam, tressqu għadd suffiċjenti ta’ provi tar-residwi u l-Awtorità kkonkludiet li din id-data kienet biżżejjed għall-użi li qed jiġu kkunsidrati. Għalhekk, huwa xieraq li titħassar in-nota f’qiegħ il-paġna rispettiva fir-Regolament (KE) Nru 396/2005 li tenfasizza l-ħtieġa għal data addizzjonali.

(6) Għall-ażossistrobin, tressqet applikazzjoni skont l-Artikolu 6(1) tar-Regolament (KE) Nru 396/2005 li titlob modifika tal-MRLs eżistenti għaż-żerriegħa tal-lift u għaż-żerriegħa tal-kittien. Rigward il-prosulfokarb, ġiet sottomessa applikazzjoni bħal din għall-ħxejjex aromatiċi u fjuri li jittieklu. Fir-rigward tas-sedassan, ġiet sottomessa applikazzjoni ta’ dan it-tip għall-patata.

(7) F’konformità mal-Artikolu 8 tar-Regolament (KE) Nru 396/2005, dawk l-applikazzjonijiet kollha ġew evalwati mill-Istati Membri kkonċernati u r-rapporti ta’ evalwazzjoni ntbagħtu lill-Kummissjoni.

(8) L-Awtorità vvalutat l-applikazzjonijiet u r-rapporti tal-evalwazzjoni, u eżaminat b’mod partikolari r-riskji għall-konsumatur u, fejn rilevanti, għall-annimali, u tat opinjonijiet raġunati dwar l-MLRs proposti (7). Hija bagħtet dawk l-opinjonijiet lill-applikanti, lill-Kummissjoni, u lill-Istati Membri, u ppubblikathom.

(9) Fir-rigward tal-ażossistrobin fiż-żerriegħa tal-kittien, l-Awtorità kkonkludiet li d-data sottomessa ma kinitx biżżejjed biex timmodifika l-MRL eżistenti. Għalhekk, mhuwiex xieraq li dak l-MRL jiġi mmodifikat.

(10) Fir-rigward tal-modifiki l-oħra kollha lill-MRLs mitluba mill-applikanti għall-ażossistrobin, għall-prosulfokarb u għas-sedassan, l-Awtorità kkonkludiet li r-rekwiżiti kolla fir-rigward tal-kompletezza tad-data sottomessa ġew issodisfati u li, abbażi tal-evalwazzjoni tal-esponiment tal-konsumatur għal 27 grupp ta ’ konsumaturi speċifiċi Ewropej, il-modifiki tal-MRLs mitluba mill-applikanti kienu aċċettabbli mil-lat tas-sikurezza tal-konsumatur. B’din il-konklużjoni, l-Awtorità qieset l-aktar data reċenti dwar il-proprjetajiet tossikoloġiċi tas-sustanzi. La l-esponiment għal dawn is-sustanzi fit-tul permezz tal-konsum tal-prodotti tal-ikel kollha li jista’ jkun fihom minnhom, u lanqas l-esponiment għal żmien qasir minħabba l-konsum għoli tal-prodotti rilevanti ma wrew riskju li jinqabżu d-doża aċċettabbli ta’ kuljum jew id-doża akuta ta’ referenza.

(11) Fir-rigward tal-prosulfokarb fil-ħxejjex aromatiċi u l-fjuri li jittieklu, fil-qafas tar-rieżami tal-MRLs eżistenti għall-prosulfokarb skont l-Artikolu 12 tar-Regolament (KE) Nru 396/2005 (8), l-Awtorità kienet identifikat preċedentement li xi informazzjoni dwar il-provi tar-residwi ma kinitx disponibbli. Għalhekk, ir-Regolament tal-Kummissjoni (UE) Nru 777/2013 (9) talab aktar data dwar ir-residwi biex jiġi kkonfermat l-MRL tentattiv ta’ 0,05 mg/kg għal dik is-sustanza attiva f’dawk il-prodotti. Fil-qafas tal-applikazzjoni l-ġdida li titlob il-modifika tal-MRLs għall-prosulfokarb fil-ħxejjex aromatiċi u l-fjuri li jittieklu, tressqu użi ġodda u provi ġodda tar-residwi u l-Awtorità kkonkludiet li din id-data kienet biżżejjed għall-użi li qed jiġu kkunsidrati u biex tappoġġa MRL ogħla ġdid. Għalhekk, huwa xieraq li l-MRL jiġi mmodifikat u li titħassar in-nota f’qiegħ il-paġna rispettiva fir-Regolament (KE) Nru 396/2005 li tenfasizza l-ħtieġa għal data addizzjonali.

(12) Abbażi tar-rapport xjentifiku u tal-opinjonijiet motivati tal-Awtorità, u filwaqt li jitqiesu l-fatturi rilevanti elenkati fl-Artikolu 14(2) tar-Regolament (KE) Nru 396/2005, il-modifiki proposti lill-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(13) Għalhekk, ir-Regolament (KE) Nru 396/2005 jenħtieġ li jiġi emendat skont dan.

(14) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Anness II tar-Regolament (KE) Nru 396/2005 huwa emendat f’konformità mal-Anness ta’ dan ir-Regolament.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mis-26 ta’ Frar 2023 fir-rigward tal-MRLs proposti kollha.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-18 ta’ Jannar 2023. Għall-Kummissjoni Il-President Ursula VON DER LEYEN

(1) ĠU L 70, 16.3.2005, p. 1.

(2) Rapport tal-44 Sessjoni tal-Kummissjoni Codex Alimentarius (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Ir-Regolament tal-Parlament Ewropew u tal-Kunsill (KE) Nru 178/2002 tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel (ĠU L 31, 1.2.2002, p. 1).

(4) Scientific support for preparing an EU position for the 52nd Session of the Codex Committee on Pesticide Residues (CCPR). EFSA Journal 2021;19(8):6766.

(5) Kummenti tal-Unjoni Ewropea dwar il-Codex CX/PR 21/52/5(REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Rapport tat-52 laqgħa tal-Kumitat Codex dwar ir-Residwi tal-Pestiċidi REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Ir-rapporti xjentifiċi tal-EFSA huma disponibbli online: http://www.efsa.europa.eu.

Reasoned Opinion on the modification of the existing maximum residue levels for azoxystrobin in rapeseeds and linseeds. EFSA Journal 2022;20(1):7051.

Reasoned Opinion on the modification of the existing maximum residue levels for prosulfocarb in herbs and edible flowers. EFSA Journal 2022;20(5):7334.

Reasoned Opinion on the modification of the existing maximum residue level for sedaxane in potatoes. EFSA Journal 2022;20(6):7371.

(8) Ir-rapporti xjentifiċi tal-EFSA huma disponibbli online: http://www.efsa.europa.eu.

Opinjoni Motivata: Review of the existing maximum residue levels (MRLs) for prosulfocarb according to Article 12 of Regulation (KE) Nru 396/2005. EFSA Journal 2011; 9(8):2346.

(9) Ir-Regolament tal-Kummissjoni (UE) Nru 777/2013 tat-12 ta’ Awwissu 2013 li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwu għall-klodinafop, il-klomażon, id-diuron, l-etalfluralin, il-joksimil, l-iprovalikarb, l-idrażid malejka, il-mepanipirim, il-metkonażol, il-prosulfokarb u t-tepraloksidim f’ċerti prodotti jew fuqhom (ĠU L 221, 17.8.2013, p. 1).